ประกาศกระทรวงคมนาคมประกาศกระทรวงคมนาคมเรื่องหลักเกณฑ์ วิธีการ และเงื่อนไขการจดทะเบียนรถยนต์รับจ้างสามล้อในเขตจังหวัดฉะเชิงเทรา------------------------- โดยที่สภาพข้อเท็จจริงปัจจุบันนี้ประชาชนในเขตจังหวัดฉะเชิงเทราได้มีการนำรถยนต์รับจ้างสามล้อที่ยังไม่ได้จดทะเบียนเป็นรถยนต์รับจ้างสามล้อที่ถูกต้องตามกฎหมายมาวิ่งรับ-ส่งผู้โดยสารเป็นจำนวนมาก ฉะนั้นเพื่อเป็นการจัดระเบียบการขนส่งด้วยรถยนต์สาธารณะให้เป็นไปด้วยความเรียบร้อยและเป็นการเพิ่มรายได้ให้กับรัฐจากการจัดเก็บภาษีรถ ตลอดจนช่วยให้ผู้ประกอบอาชีพขับรถยนต์รับจ้างสามล้อได้ประกอบอาชีพโดยถูกต้องตามกฎหมายจึงอาศัยอำนาจตามความในข้อ ๒ วรรค ๒ แห่งกฎกระทรวง ฉบับที่ ๙ (พ.ศ.๒๕๓๕) ออกตามความในพระราชบัญญัติรถยนต์ พ.ศ. ๒๕๒๒กระทรวงคมนาคมให้ผ่อนผันการงดรับจดทะเบียนรถยนต์รับจ้างสามล้อ ภายใต้หลักเกณฑ์วิธีการและเงื่อนไขการรับจดทะเบียนรถดังกล่าวไว้ดังต่อไปนี้ ข้อ๑ ในประกาศนี้ "รถยนต์รับจ้างสามล้อ"หมายความว่ารถยนต์รับจ้างสามล้อที่ได้ทำการตรวจสอบ และขึ้นบัญชีไว้ ตั้งแต่วันที่ ๑-๑๗ กรกฎาคม ๒๕๓๕ ข้อ๒ ผู้ที่จะขอจดทะเบียนรถยนต์รับจ้างสามล้อ ต้องเป็นเจ้าของรถยนต์รับจ้างสามล้อ ที่ได้ทำการตรวจสอบและขึ้นบัญชีไว้ ตั้งแต่วันที่๑-๑๗ กรกฎาคม ๒๕๓๕ ซึ่งมีภูมิลำเนาอยู่ในเขตจังหวัดฉะเชิงเทรา ข้อ๓ รถยนต์รับจ้างสามล้อที่ขอจดทะเบียนต้องมีลักษณะตามที่กำหนดในกฎกระทรวง ฉบับที่ ๕ (พ.ศ. ๒๕๒๔)ออกตามความในพระราชบัญญัติรถยนตร์ พ.ศ. ๒๕๒๒ กล่าวคือต้องมีลักษณะประทุน โดยมีที่นั่ง ๒ ตอน หรือ ๒ แถวแบบใช้เพลา ตอนหลังมีทางขึ้นลงสำหรับผู้โดยสารด้านซ้ายมือเพียงทางเดียวขนาดกว้างไม่เกิน๑.๕๐ เมตร ยาวไม่เกิน ๔ เมตร เครื่องยนต์ต้องมีความจุในกระบอกสูบรวมกันไม่เกิน ๕๕๐ลูกบาศก์เซนติเมตร ข้อ๔ รถยนต์รับจ้างสามล้อ ต้องมีเครื่องหมายเป็นอักษรโรมันว่า "TAXI" อยู่ภายในกรอบขนาดไม่น้อยกว่า ๓๐ x ๗.๕ เซนติเมตร ติดไว้บนหลังคาให้เห็นได้ชัดเจนจากข้างหน้าตัวอักษรโรมันคำว่า "TAXI"มีขนาดความสูงไม่น้อยกว่า ๕ เซนติเมตร กว้างไม่น้อยกว่า ๑ เซนติเมตรและเครื่องหมายนี้ให้มีแสงไฟพร้อมด้วยกรอบที่บังคับให้เห็นเครื่องหมายนั้นได้ชัดเจนในเวลากลางคืนด้วย ข้อ๕ ในการขอจดทะเบียนรถยนต์รับจ้างสามล้อให้เจ้าของรถที่ได้รับการตรวจสอบขึ้นบัญชีตามข้อ ๑ ยื่นคำขอจดทะเบียนพร้อมด้วยหลักฐานดังต่อไปนี้ (๑)หลักฐานประจำตัวเจ้าของรถ ได้แก่ ภาพถ่ายบัตรประจำตัวประชาชนหรือบัตรอื่นซึ่งใช้แทนบัตรประจำตัวประชาชนและสำเนาหรือภาพถ่ายทะเบียนบ้าน (๒)หลักฐานการได้มาของเครื่องยนต์ ได้แก่ หนังสือรับรองหลักฐานการส่งบัญชีรับและจำหน่ายหนังสือแจ้งจำหน่ายและใบเสร็จรับเงินในการซื้อขาย (๓)หลักฐานการรับจ้างประกอบรถ ได้แก่ ใบกำกับภาษีหรือใบเสร็จรับเงินค่าประกอบรถ (๔)กรณีเป็นรถยนต์ที่ประกอบขึ้นจากชิ้นส่วนอุปกรณ์ภายในประเทศต้องมีหนังสือรับรองการทดสอบความแข็งแรงของรถยนต์จากสามัญวิศวกรหรือวุฒิวิศวกรตามกฎหมายว่าด้วยวิชาชีพวิศวกรรม ในกรณีที่เจ้าของรถไม่สามารถนำหลักฐานตาม(๒) และหรือ (๓) มาแสดงเป็นหลักฐานได้ ให้นายทะเบียนบันทึกถ้อยคำเจ้าของรถเพื่อยืนยันความถูกต้องของการได้มาเป็นหลักฐานแทน ข้อ๖ เมื่อได้รับอนุญาตให้จดทะเบียนแล้ว ต้องพ่นหมายเลขทะเบียนรถและข้อความว่า "ใช้เฉพาะในจังหวัดฉะเชิงเทรา"ตามตัวอย่างแบบและขนาดแนบท้ายประกาศนี้ ที่ด้านข้างตัวรถด้านนอกทั้งสองข้างโดยใช้สีที่ตัดกับสีของตัวรถให้เห็นได้ชัดเจน ข้อ๗ ผู้ที่ประสงค์จะขอจดทะเบียนรถยนต์รับจ้างสามล้อที่ต้องนำรถไปยื่นคำขอจดทะเบียนและเสียภาษีต่อนายทะเบียนตามระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนตร์พ.ศ. ๒๕๓๑ ภายในกำหนดเวลา ๓๐ วัน นับแต่วันที่ประกาศในราชกิจจานุเบกษา เป็นต้นไปหากพ้นกำหนดระยะเวลาดังกล่าวห้ามมิให้นายทะเบียนรับจดทะเบียนรถยนต์รับจ้างสามล้อนั้น ข้อ๘ กรณีที่รถยนต์รับจ้างสามล้อคันใดมีลักษณะไม่ถูกต้องตาม ข้อ ๓ ให้เจ้าของรถดำเนินการแก้ไขให้ถูกต้องและนำมาจดทะเบียนภายในกำหนดเวลา ๓๐ วัน นับแต่วันที่ยื่นคำขอจดทะเบียนครั้งแรก ประกาศ ณ วันที่ ๒๗ ตุลาคม ๒๕๓๕ จรัส พั้วช่วย รัฐมนตรีช่วยว่าการกระทรวงคมนาคม ปฏิบัติราชการแทนรัฐมนตรีว่าการกระทรวงคมนาคม[ดูข้อมูลจากภาพกฎหมาย][รก.๒๕๓๕/๑๔๙/๑๓๒๔๔/๒๔ พฤศจิกายน ๒๕๓๕] จารุวรรณ/แก้ไข ๒๓กันยายน ๒๕๔๕ A+B(C)